方孝孺
栽柏
迂拙乖世用，每蕴无穷思。
取效非目前，远与千载期。
翠柏信良材，成长计功迟。
兹晨劚烟雨，移动盈尺姿。
清庙严洁地，圣灵会于斯。
岂无杞柳辈，不足当阶墀。
殷社夙所尚，古制非人为。
先师实殷人，植此理固宜。
但恐枝干弱，不耐风霜欺。
培护苟无失，终见盛大时。
三年过人长，十年齐桷榱。
百年必合抱，根深柯叶滋。
青霄泊鸾凤，厚土蟠蛟螭。
岂特傲寒暑，将堪阅兴衰。
所托况得所，永免斤斧危。
既膺顾盼荣，复与剪伐辞。
寥寥百世后，神物相扶持。
何必为栋梁，乃见才气施。
流光若飞翰，时代易推移。
行看好古士，追说种者谁。
我生素多病，中岁早孱羸。
待为鹤发翁，见女凌云枝。
志士用心者，濩落为世嗤。
何如群儿巧，插槿纷成篱。